竹宮長句
作者：李若水
朝代：宋

paragraphs: 斷雲托月天南東，夢魂初下蓬萊峯。
繞街敲金戒天曉，烏帽遡凉奔竹宮。
神明之囿嚴且邃，踵門已覺塵凡空。
溫溫妙友隔窗語，徐徐好日當庭紅。
案頭書帙萬卷富，門外簾影三秋風。
東家所慎蓋先此，小人曷敢不精衷。
緋衣贊者趣行事，升降拜起莊微躬。
丁東環佩衆泉咽，熒煌星斗千炬烘。
瘦羊端笑古人細，肥馬暫逐兒曹雄。
指日欃槍落天外，告廟還看禮更豐。